CELEX: 62021CN0605
Language: fi
Date: 2021-09-30 00:00:00
Title: Asia C-605/21: Ennakkoratkaisupyyntö, jonka Městský soud v Praze (Tšekki) on esittänyt 30.9.2021 – Heureka Group a.s. v. Google LLC

20.12.2021   
            
            
               FI
            
            
               Euroopan unionin virallinen lehti
            
            
               C 513/22
            
         
      Ennakkoratkaisupyyntö, jonka Městský soud v Praze (Tšekki) on esittänyt 30.9.2021 – Heureka Group a.s. v. Google LLC
      (Asia C-605/21)
      (2021/C 513/32)
      Oikeudenkäyntikieli: tšekki
      
         Ennakkoratkaisua pyytänyt tuomioistuin
      
      Městský soud v Praze
      
         Pääasian asianosaiset
      
      
         Kantaja: Heureka Group a.s.
      
         Vastaaja: Google LLC
      
         Ennakkoratkaisukysymykset
      
      
                  1)
               
               
                  Onko direktiivin 2014/104 (1) 21 artiklan 1 kohtaa ja unionin yleisiä periaatteita tulkittava siten, että direktiiviä 2014/104 ja erityisesti sen 10 artiklaa sovelletaan suoraan tai välillisesti nyt käsiteltävään asiaan, jossa vaaditaan korvausta vahingosta, joka on aiheutunut SEUT 102 artiklan rikkomisesta, joka oli alkanut ennen direktiivin 2014/104 voimaantuloa ja oli päättynyt, kun määräaika direktiivin saattamiselle osaksi kansallista lainsäädäntöä oli umpeutunut, tilanteessa, jossa vahingonkorvauskanne oli nostettu, kun määräaika direktiivin saattamiselle osaksi kansallista lainsäädäntöä oli umpeutunut, tai siten, että direktiivin 2014/104 10 artiklaa sovelletaan mainitun menettelyn siihen osaan (ja siihen perustuvaan vahingonkorvausmäärän osaan), joka oli tapahtunut direktiivin 2014/104 voimaantulon jälkeen tai kun määräaika direktiivin saattamiselle osaksi kansallista lainsäädäntöä oli umpeutunut?
               
            
                  2)
               
               
                  Edellyttävätkö direktiivin 2014/104 tarkoitus ja tavoite ja/tai SEUT 102 artikla ja tehokkuusperiaate sitä, että direktiivin 2014/104 22 artiklan 2 kohtaa on tulkittava siten, että virkkeellä ”21 artiklan nojalla annettuja muita kuin [22 artiklan] kohdassa tarkoitettuja kansallisia säädöksiä ei sovelleta vahingonkorvauskanteisiin” tarkoitetaan niitä kansallisia säännöksiä, joilla direktiivin 2014/104 10 artikla saatettiin osaksi kansallista lainsäädäntöä, toisin sanoen, kuuluvatko direktiivin 2014/104 10 artikla ja vanhentumissäännöt direktiivin 2014/104 22 artiklan ensimmäisen vai toisen kohdan soveltamisalaan?
               
            
                  3)
               
               
                  Onko direktiivin 2014/104 10 artiklan 2 kohdan ja/tai SEUT 102 artiklan ja tehokkuusperiaatteen mukainen sellainen kansallinen säännöstö ja sen tulkinta, joiden mukaan ”se, että kilpailuoikeuden rikkominen on aiheuttanut sille vahinkoa” on sidoksissa siihen, että vahinkoa kärsinyt on tietoinen ”yksittäisistä osittaisista vahingoista”, jotka syntyvät vähitellen kilpailun vastaisten menettelyjen jatkuessa tai toistuessa (sillä oikeuskäytäntö perustuu olettamaan, jonka mukaan korvausvaatimus on jaettavissa osakokonaisuuksiin) ja joihin liittyen sovelletaan erillisiä subjektiivisia vanhentumisaikoja riippumatta siitä, onko vahinkoa kärsinyt tietoinen kokonaisvahingosta, jonka on aiheuttanut SEUT 102 artiklan rikkominen kokonaisuudessaan, toisin sanoen, onko sellainen kansallinen säännöstö ja sen tulkinta, joiden mukaan kilpailun vastaisten menettelyjen aiheuttamaa vahingonkorvausta koskeva vanhentumisaika voisi alkaa kulua ennen oman hintavertailunsa suotuisampaa sijoittamista ja esittämistä koskevien kilpailun vastaisten menettelyjen lopettamista, vastoin SEUT-sopimuksen 102 artiklaa?
               
            
                  4)
               
               
                  Ovatko direktiivin 2014/104 10 artiklan 2, 3 ja 4 kohta ja/tai SEUT 102 artikla ja tehokkuusperiaate esteenä sellaiselle kansalliselle lainsäädännölle, jonka mukaan subjektiivinen vanhentumisaika on vahingonkorvauskanteen osalta kolme vuotta siitä päivästä, jona vahinkoa kärsinyt on saanut tiedon tai voinut saada tiedon osittaisesta vahingosta ja vahingonkorvausvastuussa olevasta henkilöstä, muttei ota huomioon i) kilpailusääntöjen rikkomisen päättymishetkeä, ii) vahingon kärsineen tietoisuutta kilpailusääntöjen rikkomisesta, ja jolla ei myöskään iii) katkaista eikä keskeytetä kolmen vuoden vanhentumisaikaa komissiossa vireillä olevan menettelyn ajaksi, kun menettely koskee tähän mennessä päättymätöntä SEUT 102 artiklan rikkomista, ja iv) johon ei sisälly sääntöä, jonka mukaan keskeytyminen saa päättyä aikaisintaan vuosi sen jälkeen, kun kilpailusääntöjen rikkomista koskevasta ratkaisusta on tullut lopullinen?
               
            
         (1)  Tietyistä säännöistä, joita sovelletaan jäsenvaltioiden ja Euroopan unionin kilpailuoikeuden säännösten rikkomisen johdosta kansallisen lainsäädännön nojalla nostettuihin vahingonkorvauskanteisiin 26.11.2014 annettu Euroopan parlamentin ja neuvoston direktiivi 2014/104/EU (EUVL 2014, L 349, s. 1).